[{"text_idx": "#000000", "text": "La milito en Ukrainio plej interesis legantojn"}, {"text_idx": "#000001", "text": "La milito en Ukrainio estis la temo, kiu plej interesis la legantojn de Libera Folio dum 2022. Multe malpli aktive oni legis artikolojn pri la sorto de la Centra Oficejo, de TEJO kaj la nova retejo de UEA. Libera Folio atingis novan rekordon de pag\u0302omontroj."}, {"text_idx": "#000002", "text": "Ukrainoj en s\u0302irmejo sub stacidomo dum aeratako."}, {"text_idx": "#000003", "text": "La ok plej popularaj tekstoj de Libera Folio en 2022 c\u0302iuj rilatis al la milito en Ukrainio. Entute aperis 22 tekstoj kun rilato al la milito, kaj ili estis sume vizititaj pli ol 31 000 fojojn. Plej multajn vizitojn ricevis vidpunkta artikolo de Grigorij Arosev kun la titolo \u201dLa prezidanto de REU volas likvidi Ukrainion\u201d. G\u0302i estis vizitita entute 3 944 fojojn."}, {"text_idx": "#000004", "text": "Tio igas g\u0302in ankau\u0306 la dua plej populara teksto de Libera Folio ekde 2017 \u2013 la unua plena jaro, dum kiu funkciis la nova retejo. G\u0302in superis nur la artikolo Nova takso: 60 000 parolas Esperanton, kiu aperis en februaro 2017 kaj de tiam ricevis preskau\u0306 4 700 vizitojn."}, {"text_idx": "#000005", "text": "Estas rimarkinde, ke krom la intervjuo de Osmo Buller, kiu grandparte temis pri la rilato de UEA al la milito en Ukrainio, neniu artikolo pri aliaj facetoj de movada vivo trafis la liston de la dek plej popularaj publikaj\u0302oj."}, {"text_idx": "#000006", "text": "Unu el la artikoloj ne plu legeblas c\u0302e Libera Folio, c\u0302ar post s\u0302ang\u0302oj en la rusiaj leg\u0302oj estig\u0302is la risko, ke la subskribintoj de kontrau\u0306milita deklaro povus esti minacataj de persekuto."}, {"text_idx": "#000007", "text": "Grigorij Arosev, la au\u0306toro de du el la plej furoraj artikoloj, tute ne g\u0302ojas pro la populareco de la tekstoj."}, {"text_idx": "#000008", "text": "\u2013 Mi estas ege malfelic\u0302a pro c\u0302io ligita kun la temo, kiuj plej interesis la legantojn de Libera Folio. Kun granda plezuro mi dau\u0306rigus moki pri la \"nova retejo de UEA\" samtempe iom bedau\u0306rante la ampleksan krizon de la asocio. Sed ho ve, restas fortoj nur hororig\u0302i pro la okazaj\u0302oj en Ukrainio kaj ankau\u0306 pro la konduto de multaj rusiaj esperantistoj (felic\u0302e ne de c\u0302iuj), jesantaj al la milito."}, {"text_idx": "#000009", "text": "\u2013 Pro tio mi opinias ke la teksto aperanta en la listo en la kvara loko \u2013 \"Kion forgesis esperantistoj en Rusio\" \u2013 estas multe pli grava, ol la artikolo pri la skandala prezidanteto de REU. Mi petas c\u0302iujn lau\u0306eble kaj lau\u0306dezire relegi la menciitan tekston \"Kion forgesis...\". Ni ankau\u0306 esperu ke la jaro 2023 donos pli da pure movadaj temoj."}, {"text_idx": "#000010", "text": "La plej legata artikolo de 2022 aperis la 5-an de aprilo."}, {"text_idx": "#000011", "text": "Pri la sorto de la Centra Oficejo c\u0302i-jare aperis entute ok artikoloj, el kiuj kvar atingis pli ol mil pag\u0302omontrojn. La plej populara, kun 1 755 vizitoj, estis la artikolo La komitato decidas pri la vendo de la CO. Sume la artikoloj pri la CO ricevis preskau\u0306 8 800 vizitojn. La relative malgrandan interesig\u0302on krom la milito en Ukrainio eble klarigas ankau\u0306 la fakto, ke la c\u0302efa diskuto pri la afero okazis dum la antau\u0306a jaro."}, {"text_idx": "#000012", "text": "Pri TEJO aperis entute 12 artikoloj dum la pasinta jaro, sed ec\u0302 ne unu el ili atingis milon da pag\u0302omontroj. Plej populara estis la teksto Albert Stalin Garrido pretas estri c\u0302e TEJO, kun 919 pag\u0302omontroj. Sur la dua loko estis artikolo pri tio, ke TEJO perdis grandan subvencion, kun 871 pag\u0302omontroj. La trian lokon denove atingis artikolo pri la sinteno de TEJO al la milito. Entute la publikaj\u0302oj pri TEJO atingis iom pli ol 6 800 pag\u0302omontrojn."}, {"text_idx": "#000013", "text": "Pri la sorto de la longe atendata retejo de UEA c\u0302i-jare en Libera Folio aperis kvar artikoloj, el kiuj unu ricevis iom pli ol mil vizitojn: UEA ne kontentas pri sia nova retejo. Iom mirinde nur 628 vizitojn ricevis la tute neatendita raporto pri la komitata kunsido de UEA pri bug\u0302eta s\u0302ang\u0302o, per kiu oni dum 2023 rezervas pliajn 18 000 eu\u0306rojn por la multjara reteja projekto. S\u0302ajne la c\u0302iamaj prokrastoj kaj plikostig\u0302oj jam tedas la legantaron."}, {"text_idx": "#000014", "text": "Osmo Buller, kies intervjuo ricevis grandan atenton de la legantoj, bedau\u0306ras ke mankas interesig\u0302o pri la cetera funkciado de UEA."}, {"text_idx": "#000015", "text": "\u2013 Estas okulfrape, ke en la pinta deko trovig\u0302as neniu artikolo pri iu alia aspekto de la vivo de UEA ol g\u0302ia rilato al la agreso kontrau\u0306 Ukrainio. Simple interesig\u0302o pri UEA malkreskas. Temas pri longedau\u0306ra evoluo, kiun precipe akcelis la pufa-blufa Strategia Plano el 2013, kiu fiaskis c\u0302e la komenco. Estis ilustre, ke baldau\u0306 post g\u0302ia aprobo la redaktoro de Esperanto proklamis propran strategion, iun \"novelanismon\", kies komunaj\u0302o kun la oficiala estis nur g\u0302ia fantazieco. C\u0302ar oni ne plu scias, kio UEA estas kaj kion g\u0302i celas, g\u0302i perdas interesig\u0302on."}, {"text_idx": "#000016", "text": "\u2013 Rilate la militon en Ukrainio la estraro de UEA kompromitig\u0302is per rezolucio, kiu ec\u0302 ne menciis Ukrainion, kaj per la traktado de la afero Smetanina. Ec\u0302 hontinde estas, ke g\u0302is hodiau\u0306 la revuo Esperanto silentis pri ambau\u0306 aferoj. Tio estas ekzemplo pri tio, ke la revuo ne plu estas integre ligita al c\u0302io, kio okazas en UEA, kiel g\u0302i iam estis. Ankau\u0306 en la j\u0302usa novjara mesag\u0302o de la prezidanto de UEA oni ne trovas spuron pri la milito, kvankam politike sag\u0302a gvidanto uzus tiun s\u0302ancon, ec\u0302 se malfrue. Felic\u0302e Libera Folio kaj La Ondo de Esperanto plenigas ankau\u0306 c\u0302i-rilate la informan brec\u0302on, kiun la oficiala organo neglektas. Mi aparte aprezas la kontribuon de La Ondo, same redaktata en Rusio kiel Esperanto."}, {"text_idx": "#000017", "text": "La geografio de la vizitoj al Libera Folio estas sufic\u0302e eu\u0306ropa. Sur la unua loko trovig\u0302as Germanio kun proksimume 23 000 pag\u0302omontroj dum 2022. El Nederlando venis 18 000 pag\u0302omontroj kaj el Francio 16 000. La sekvajn lokojn en la listo okupas Usono, Hispanio, Finnlando kaj Rusio, c\u0302iuj kun pli ol 10 000 pag\u0302omontroj."}, {"text_idx": "#000018", "text": "Germanio estis la lando, el kiu venis la plej multaj vizitoj al Libera Folio dum 2022. Preskau\u0306 same multaj vizitantoj venis el Nederlando, kies log\u0302antaro estas nur kvinono de tiu de Germanio."}, {"text_idx": "#000019", "text": "Neniu alia lando dum la pasinta jaro atingis pli ol 10 000 pag\u0302omontrojn, sed la listo de landoj estas preskau\u0306 senfina. Po unu vizito venis ekzemple el Jemeno, Jordanio kaj Srilanko. 55 pag\u0302omontroj venis el \"Eu\u0306ropa Unio\". Tio vers\u0302ajne temas pri dungitoj de la EU-aparato, kiuj uzis siajn laborejajn komputilojn por legi Liberan Folion."}, {"text_idx": "#000020", "text": "La plej populara monato por viziti Liberan Folion c\u0302i-jare denove estis au\u0306gusto, kun iom pli ol 29 000 pag\u0302omontroj. La tutjara sumo de pag\u0302omontroj ig\u0302is iom pli ol 210 000. Tio estas rekordo ekde 2017, kiam ekfunkciis la nuna retejo. Malrekordon ni havis en 2019, kiam estis nur iom pli ol 160 000 pag\u0302omontroj."}, {"text_idx": "#000021", "text": "La statistikaj\u0302oj ne estas rekte kompareblaj kun tiuj de la malnova retejo, kie ekzemple en 2013 oni registris pli ol 600 000 pag\u0302omontrojn. Multaj el tiuj tamen evidente estis ne vizitoj de veraj homoj, sed diversspecaj retaj robotoj. Post la funkciigo de la nova retejo kaj statistikilo, kiu forfiltras robotojn, la kvanto de pag\u0302omontroj en 2017 falis al 199 000."}, {"text_idx": "#000022", "text": "La plej multajn komentojn ni havis dum la jaro 2021, pli ol 2 400. En 2022 la kvanto de komentoj falis al iom pli ol 1 300, supozeble interalie pro tio, ke ni dum parto de la jaro tute malpermesis anonimajn komentojn por trankviligi la diskuton."}, {"text_idx": "#000023", "text": "Plej multe da komentoj en unu tago estis afis\u0302itaj la 3-an de au\u0306gusto 2022. En tiu tago aperis entute 70 komentoj, preskau\u0306 c\u0302iuj sub la teksto Batalo pri la rusia c\u0302efdelegito."}, {"text_idx": "#000024", "text": "Malplej interesa el la artikoloj aperintaj en 2022 montrig\u0302is la teksto Ne malfruas kandidati por Akademia lau\u0306ro, kiu estis legita nur 146-foje. Neinteresa por la legantoj de Libera Folio evidente estas ankau\u0306 la malapero de la radiaj elsendoj en Esperanto \u2013 teksto pri la sorto de la Esperanto-redakcio de C\u0302ina radio internacia estis legita nur 300-foje."}, {"text_idx": "#000028", "text": "Kun au\u0306 sen rilato al UEA, la diskuto pri la rusia agreso kontrau\u0306 Ukrainio denove montris, ke la Esperanto-movado ne estas movado por paco au\u0306 por la ekzistorajto de c\u0302iuj gentoj kaj lingvoj. Kiel tiel ofte dum nia historio, granda parto de la esperantistoj akceptas la politikon de siaj s\u0302tatoj; Esperanto kelkfoje estis \u201ddang\u0302era lingvo\u201d por siaj parolantoj, sed neniam vere dang\u0302era por iu diktatora, subprema au\u0306 militisma reg\u0302imo. Entute ni ne estas \u201dsamideanoj\u201d, kiel Anina Stecay skribis en \u201dBeletra Almanako\u201d."}, {"text_idx": "#000029", "text": "\"C\u0302ar oni ne plu scias, kio UEA estas kaj kion g\u0302i celas, g\u0302i perdas interesig\u0302on\"."}, {"text_idx": "#000030", "text": "Oni ne povas malkonsenti pri tio."}, {"text_idx": "#000032", "text": "\"Universala Esperanto-Asocio estas mortanta internacia organizo. Sugestu strategiojn por revivigi g\u0302in\"."}, {"text_idx": "#000036", "text": "C\u0302i tiuj estas nur kelkaj eblaj strategioj. Esperanto estas vivanta lingvo kaj estas grave ke UEA ankau\u0306 restu vivanta organizo. Mi esperas ke tiuj ideoj povos helpi vin revivigi UEA\"."}, {"text_idx": "#000038", "text": "Cetere, mi ne samopinias kun Osmo Buller pri pozitiva rolo de La Ondo. Post la rusia atako, g\u0302ia redaktoro hipokrite plendis, ke iu ukraina sportistino ne plu s\u0302atas rilati kun siaj rusaj koleginoj. Kiam la rusia armeo torturis, seksperfortis kaj mortigis ukrainajn civilulojn, La Ondo publikigis amuzajn armeajn anekdotojn kolektitajn de rusa subtenanto de la agreso. Tiam mi c\u0302esis legi kaj kontribui \u2014 se io pozitiva okazis post tio, mi volonte au\u0306dos pri tio."}, {"text_idx": "#000043", "text": "2....la konduto de multaj rusiaj esperantistoj ...\nLau\u0306 vortaro, rusa = de rusoj au\u0306 de Rusio, do, esperantistoj de Rusio = rusaj esperantistoj. Sed kial la au\u0306toro skribas \u201drusiaj esperantistoj\u201d, sed ne \u201drusaj esperantistoj\u201d?"}, {"text_idx": "#000048", "text": "> esperantistoj de Rusio = rusaj esperantistoj. Sed kial la au\u0306toro skribas \u201drusiaj esperantistoj\u201d, sed ne \u201drusaj esperantistoj\u201d?"}, {"text_idx": "#000050", "text": "Kelkaj, inkl. mi mem, uzas la vorton \"rusia\" rilata al la s\u0302tato/lando Rusio, kie log\u0302as multaj etnaj grupoj, inter kiuj la plej granda estas \"la rusoj\"."}, {"text_idx": "#000052", "text": "Kompreneble oni rajtas uzi \u201drusia\u201d, se tio iufoje s\u0302ajnas pli klara, sen ke tio devigas la uzanton poste \u201dkonstante kaj konsekvence\u201d fari similan distingon en Rusio kaj alilande. Estas tute klare, kion \u201drusiaj esperantistoj\u201d signifas, kio estas la problemo?"}, {"text_idx": "#000056", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}, {"text_idx": "#000057", "text": "Juna kuiristo en Bakuo transformis sian apartamenton en restoracionVenkado de ekzistadismaj krizoj per muziko: Karolina Cicha de PollandoMeksika kolektivo kiu piratas librojn por kundividi kulturon alfrontas blokadojn"}]